《读司马文正诗有和邵尧夫年老逢春三首 其一》
清代·牛焘

生平阅历几经春，晚年逢春不厌频。岁月浑忘将老去，莺花倍觉与人亲。

蹉跎且莫回头数，欸洽还同觌面新。毕竟东君专属意，衔怀肯负此芳辰。

作者简介：牛焘（1794～1861）字涵万，丽江人，拔贡生，历任镇沅、安宁、邓川、罗平教官，有《寄秋轩稿》，家饶于赀而标寄萧然，蓄一雷氏琴，自谱新曲被之弦轸，同时马之龙能吹铁笛，郡中有“牛琴马笛”之目。咸、同之乱，焘避之山洞中，抱琴而死。剑川赵藩辑其诗七十余首刊入《丽郡诗征》中。